钦定古今图书集成/方舆汇编/边裔典/第002卷 > 元
## 钦定古今图书集成/方舆汇编/边裔典/第002卷 > 元

元置西域指挥，岭北、云南征东行省，及宣慰、宣抚、安
抚、招讨、长官等司，以统四裔。

按：《元史百官志》：“西域亲军都指挥使司，元贞元年始
立，设官十一员。大德十一年，增都指挥使二员，又增
指挥使三员、副都指挥使二员、佥事二员。至大四年，
省都指挥使五员、副都指挥使二员、佥事二员。后定
置达鲁花赤一员，都指挥使二员，副都指挥使二员、
佥事二员，经历二员，知事二员，承发架阁兼照磨一”
员，令史七人，通事、译史、知印各一人，镇抚二员。
岭北等处行中书省。国初，太祖定都于哈剌和林河
之西，因名其城曰“和林，立元昌路。中统元年，世祖迁
都中兴，始置宣慰司都元帅府。”大德十一年，改立和
林等处行中书省，右丞相、左丞相各一员。至大四年，
省右丞相。皇庆元年，改岭北等处行中书省，设官如
上。治和宁路，统有北边等处。

云南等处行中书省，即古南诏之地。初，世祖征取，以
为郡县，尝封建宗王，镇抚其军民。至元十一年，始置
行省，治中庆路，统有三十七路、五府。

征东等处行中书省。至元二十年，以征日本国，命高
丽王置省，典军兴之务，师还而罢。大德三年，复立行
省，以中国之法治之。既而王言其非便，诏罢行省，从
其国俗。至治元年复置，以高丽王兼领丞相，得自奏
选属官，治沈阳，统有二府、一司、五道。

宣慰司。掌军民之务。有边陲军旅之事，则兼都元帅
府。其次则止为“元帅府。”其在远服，又有招讨、安抚、宣
抚等使。品级员数，各有差等。

宣抚司，每司达鲁花赤一员，宣抚一员，同知、副使各
二员，佥事一员，计议、经历、知事各一员，提控案牍架
阁一员。

安抚司，每司达鲁花赤一员，安抚使一员，同知、副使、
佥事各一员，经历、知事各一员。

招讨司，达鲁花赤一员，招讨使一员，经历一员。
“诸蛮夷长官司，西南夷诸溪洞各置长官司，秩如下
州，达鲁花赤、长官、副长官，参用其土人为之。”

各处《脱脱禾孙》，掌辨使臣奸伪。正一员，副一员。

### 世祖至元十五年诏谕东南岛诸蕃来朝

按《元史世祖本纪》：至元十五年八月庚辰，诏行中书
省唆都、蒲寿庚等曰：“诸蕃国列居东南岛砦者，皆有慕义之心，可因蕃舶诸人宣布朕意，诚能来朝，朕将
宠礼之。其往来互市，各从所欲。”

至元二十五年，令有司绘《职贡图》。

按《元史世祖本纪》：二十五年三月“壬寅，礼部言，会同
馆蕃夷使者时至，宜令有司仿古职贡图绘而为图，
及询其风俗土产、去国里程，籍而录之，实一代之盛
事。”从之。

### 武宗至大二年令远方以奇兽异宝来者从驿递商人有献自备资力

按《元史武宗本纪》：“至大二年四月甲寅，中书省臣言，
江浙杭州驿，半岁之间使人过者千二百馀。有桑兀
宝合丁等进狮豹鸦鹘，留二十有七日，人畜食肉千
三百馀斤。请自今远方以奇兽异宝来者，依驿递。其
商人因有所献者，令自备资力。”从之。